ทิพยหวังเบี้ยโต15% ได้ออมสินช่วยหนุน
ทิพยประกันชีวิต ปั๊มเบี้ย 6,000 ล้าน หวังแบงก์ออมสินช่วยดันเบี้ยเพิ่ม
16 ม.ค. 2559

ทิพยประกันชีวิต ปั๊มเบี้ย 6,000 ล้าน หวังแบงก์ออมสินช่วยดันเบี้ยเพิ่ม 
นายนพพร บุญลาโภ กรรมการผู้จัดการใหญ่ บริษัท ทิพยประกันชีวิต เปิดเผยว่า ในปีนี้บริษัทตั้งเป้าทำเบี้ยใหม่ให้ได้ 6,000 ล้านบาท เพิ่มขึ้น 800 ล้านบาท หรือเพิ่มขึ้น 15% เมื่อเทียบกับปี 2558 ที่ทำเบี้ยได้ 5,200 ล้านบาท 
ทั้งนี้ เบี้ยประกันหลักประมาณ 70% ยังมาจากแบบประกันชีวิตเพื่อที่อยู่อาศัยของธนาคารออมสินที่เป็นพันธมิตรหลัก ซึ่งตามแผนเดิมบริษัทตั้งใจจะปรับลดสัดส่วนเบี้ยประกันชีวิตเพื่อที่อยู่อาศัยลง แต่เมื่อพิจารณาถึงผลตอบแทนจากเบี้ยประกันที่ได้รับแล้ว พบว่าอยู่ในเกณฑ์ที่ดี จึงไม่มีความจำเป็นต้องลดลง ส่วนรายได้เบี้ยที่เหลืออีก 30% จะมาจากแบบประกันสามัญประเภทอื่นที่ขายผ่านตัวแทนที่มีอยู่ประมาณ 3,000 คนเป็นหลัก ซึ่งในช่วงครึ่งปีหลังนี้จะออกแบบประกันใหม่เป็นแบบตลอดชีพและแบบสะสมทรัพย์ 
“เรากังวลเรื่องภัยแล้งที่จะส่งผลกระทบรายได้ประชาชน และส่งผลกระทบต่อกำลังซื้อ เพราะสินค้าประกันนั้นลูกค้าจะซื้อได้ก็ต่อเมื่อมีเงินเหลือก่อน แต่ก็เชื่อมั่นว่าพันธมิตรของเราอย่างธนาคารออมสินจะช่วยผลักดันให้เบี้ยประกันถึงเป้าได้ โดยเสนอขายควบคู่ไปกับการปล่อยสินเชื่อและผลิตภัณฑ์การเงินอื่นๆ ของออมสิน” นายนพพร กล่าว 
สำหรับผลตอบแทนจากการลงทุนที่มีอยู่ 1 หมื่นล้านบาทนั้น ในปีนี้คาดว่าจะทำได้ประมาณ 4.5% หรือประมาณ 500 ล้านบาท เมื่อเทียบกับปี 2558 ที่ทำได้ 4.7% หรือ 403 ล้านบาท โดยยังคงเน้นการลงทุนที่ให้ผลตอบแทนคงที่เป็นหลัก ส่วนการลงทุนในตลาดหุ้นนั้นมีอยู่เพียงเล็กน้อยประมาณ 100 ล้านบาทเท่านั้น 
นายนพพร กล่าวว่า ส่วนแผนการเข้าไประดมทุนในตลาดหุ้นนั้น บริษัทคาดว่าจะยื่นแบบแสดงรายการข้อมูลการเสนอขายหลักทรัพย์หรือไฟลิ่งได้ประมาณไตรมาสแรกปีนี้ แต่จะเข้าไประดมทุนในตลาดหุ้นภายในปีนี้หรือไม่นั้น ขอรอดูภาวะและทิศทางของหุ้นก่อน
ก่อนหน้านี้ บริษัท ทิพยประกันชีวิต มีแผนกระจายหุ้นให้ประชาชนทั่วไป โดยจะยื่นจดทะเบียนในตลาดหุ้น (ไฟลิ่ง) ภายในกลางปี 2558 และคาดว่าจะนำหุ้นเข้าจดทะเบียนในตลาดได้ในไตรมาส 3 ของปี 2558 แต่เนื่องจากภาวะเศรษฐกิจยังไม่ฟื้นตัวดี จึงเลื่อนแผนออกไป